กรมส่งเสริมการเกษตร เตือนเกษตรระวังไรแดง อาจทำลายมันสำปะหลังช่วงอากาศร้อน
นายเข้มแข็ง ยุติธรรมดำรง อธิบดีกรมส่งเสริมการเกษตร กล่าวว่า ในช่วงระยะนี้ประเทศไทยกำลังจะเปลี่ยนผ่านเข้าสู่ฤดูร้อน ซึ่งจะทำให้มีสภาพอากาศร้อนจัดและแห้งแล้งทั่วประเทศ ซึ่งสภาพอากาศดังกล่าวทำให้ไรแดงสามารถเจริญเติบโตได้มาก โดยตัวอ่อนและตัวเต็มวัยของไรแดงจะดูดกินน้ำเลี้ยงจากใบมันสำปะหลัง ทำให้หน้าใบเกิดจุดประด่างขาว โดยเฉพาะตามแนวเส้นใบและขยายวงกว้างขึ้นจนกระทั่งใบมันเปลี่ยนเป็นสีเหลืองหรือขาวซีด กระด้าง กรอบ หากมีการระบาดรุนแรงใบจะหลุดร่วงได้ ส่งผลต่อการเจริญเติบโตและการสร้างหัวของมันสำปะหลัง กรมส่งเสริมการเกษตร แนะนำให้เกษตรกรหมั่นสำรวจแปลงปลูกอย่างสม่ำเสมอ เพื่อป้องกันกำจัดไม่ให้ไรแดงเข้าทำลายแปลงเพาะปลูก ตลอดจนผลผลิตทางการเกษตร โดยไรแดงที่พบว่าเข้าทำลายมันสำปะหลังมี 3 ชนิดสำคัญ ได้แก่ ไรแดงหม่อน จะดูดกินน้ำเลี้ยงใต้ใบ ทำลายใบแก่ หากแพร่กระจายจำนวนมากจะเคลื่อนย้ายไปยังส่วนยอดอ่อน สร้างเส้นใยปกคลุมใบและลำต้น จะสังเกตเห็นจุดประขาว ใบเหลืองซีด ใบลู่ลง เหี่ยวแห้ง และหากเข้าทำลายมันสำปะหลังอายุ 1 - 3 เดือนอาจทำให้ต้นแห้งตายได้ ไรแดงชมพู่ มักดูดกินน้ำเลี้ยงบริเวณหน้าใบ ไม่สร้างเส้นใย และสามารถสังเกตเห็นใบเป็นจุดประขาวซีด และไรแมงมุมคันซาวา จะดูดกินน้ำเลี้ยงบริเวณใต้ใบ สร้างเส้นใย ปกคลุมผิวใบบริเวณที่ไรอาศัย หากแพร่กระจายจำนวนมาก จะสังเกตเห็นใบไหม้ ขาดเป็นรู โดยเฉพาะบริเวณ ใกล้เส้นกลางใบ อาจทำให้มันสำปะหลังไหม้ทั้งแปลงและแห้งตายได้ เกษตรกรควรหมั่นตรวจแปลงปลูกในช่วงสภาพอากาศแห้งแล้งแล้ว หากเกษตรกรตรวจพบอาการคล้ายกับการเข้าทำลายของไรแดงให้เก็บใบมันสำปะหลังไปทำลาย และเลี่ยงการปลูกมันสำปะหลังในช่วงฤดูแล้ง หรือฝนทิ้งช่วงเป็นระยะเวลานาน รวมทั้งควรอนุรักษ์ศัตรูธรรมชาติ เช่น ไรตัวห้ำ ด้วงเต่าสตีธอรัส และด้วงเต่าปีกสั้น เพื่อช่วยในการควบคุมการระบาด กรณีพบแพร่กระจายจำนวนมาก ให้พ่นสารป้องกันกำจัดไร ตามอัตราที่กรมวิชาการเกษตรแนะนำ ดังนั้น ในช่วงอากาศร้อนยาวนานเกษตรกรจึงควรเฝ้าระวังศัตรูชนิดนี้อย่างต่อเนื่อง และหากต้องการคำแนะนำเพิ่มเติมสามารถสอบถามได้ที่ สำนักงานเกษตรอำเภอใกล้บ้าน